Source: https://www.rup.ee/pluss/index.php?option=com_k2&view=item&id=45277:avaliku-teenistuse-staazi-tuvastamine&tmpl=component&print=1
Timestamp: 2020-04-10 00:18:22+00:00
Document Index: 1640432

Matched Legal Cases: ['§ 37', '§ 182', '§ 5', 'kohus ', 'kohus ', 'kohus ', '§ 182']

Avaliku teenistuse staaži tuvastamine - Pluss
http://www.nc.ee/?id=11&tekst=RK/3-3-1-31-14
Riigikohtu 18.09.2014 lahend nr 3-3-1-31-14
HKMS § 37 lg 2 p 6
ATS § 182 lg 1
HKMS § 5 lg 1 p 6
Kaebaja esitas halduskohtule kaebuse, milles palus tuvastada avalik-õiguslik suhe, mis seisnes töös ajavahemikul 1. juulist 1975. a kuni 1. aprillini 2000. a erinevates ametiasutustes. Kaebuse kohaselt olenes avaliku teenistuse staaži pikkusest kaebaja pensionilisa suurus. Halduskohus jättis kaebuse rahuldamata. Halduskohtu hinnangul ei saanud kohus tuvastamiskaebuse lahendamisel asuda haldusorgani asemele ning luua kohtuotsusega õigussuhteid, mida oleks saanud tekitada üksnes haldusorgan oma haldusaktiga. Ringkonnakohus jättis halduskohtu otsuse muutmata. Kaebaja esitas Riigikohtule kassatsioonkaebuse.
Avaliku teenistuse staaži kui avalik-õiguslikus suhtes olulise faktilise asjaolu kindlakstegemist on põhimõtteliselt võimalik taotleda n-ö üldise tuvastamiskaebusega.
Üldise tuvastamiskaebuse puhul on vastustajaks riigiasutus või avaliku võimu kandja, kellega kaebajal on tekkinud või võib kõige tõenäolisemalt tekkida vaidlus asjaolu üle, mille tuvastamist taotletakse. Näiteks antud kaasuses oli vastustajaks Sotsiaalkindlustusamet kui asutus, kes määrab pensioni suuruse.
Tuvastamiskaebuse lahendamisel ei ole võimalik muuta väljakujunenud asjaolusid ja õigussuhteid, vaid üksnes teha kindlaks juba olemasolevaid asjaolusid ja suhteid. Kui seaduse järgi on haldusõigussuhte tekkimiseks juriidilise faktina vajalik haldusakti andmine, siis ei asenda muude asjaolude tõendamine ükskõik mis liiki tõenditega haldusakti andmist kui õigussuhte tekkimise vältimatut eeldust.
Avaliku teenistuse seaduse varasema, kuni 1. aprillini 2013. a kehtinud redaktsiooni (ATS v.r) § 182 lg 1 kohaldamisel tuli lähtuda nõudest, et varasem tegevus arvatakse teenistusstaaži hulka üksnes eeldusel, et isik oli avaliku teenistuse seaduse jõustumise ajal (1. jaanuaril 1996. a) teenistuses. Avalik teenistussuhe ei saanud ATS v.r järgi tekkida vaikimisi. Selleks pidi asutus korraldama atesteerimise, andma käskkirja ning ametnik pidi andma ametivande. Kui isikut avalikku teenistusse ei nimetatud, ei tekkinud teenistussuhet isegi siis, kui isik oleks tulnud töö iseloomu arvestades avalikku teenistusse nimetada. Olukorras, kus isik jäeti õigusvastaselt avalikku teenistusse vormistamata, oli isikul asutuses töötamise ajal võimalik pöörduda halduskohtusse. Isik, keda ei vormistatud avalikku teenistusse, pidi juba asutuses töötamise ajal mõistma, et tal ei teki õigust saada avaliku teenistuse seaduses sätestatud hüvesid.
Varasema efektiivsema õiguskaitsevahendi kasutamata jätmine ei piira isiku kaebeõigust. Tõhusam õiguskaitsevahend piirab tuvastamiskaebuse esitamist vaid siis, kui seda on võimalik tuvastamiskaebusega kohtusse pöördumise ajal veel kasutada.